ब्रज में पुस्तकों का पवित्र संस्कार

विश्वभर में मनाये जाने वाले पुस्तक दिवस को समझने की एक दृष्टि ब्रज की कुंज-गलियों से होकर भी गुजरती है। जी हाँ, 16वीं सदी के दौरान वृन्दावनस्थ जीव गोस्वामी जी के ग्रंथागार से जुड़ीं स्मृतियाँ वृन्दावन शोध संस्थान में इस यशगाथा को कह रही हैं। पुस्तकों का ग्रंथ-विग्रह के रूप में सम्बोधन यहाँ मात्र ध्येय वाक्य नहीं, अपितु आचार-व्यवहार से जुड़ा पवित्र सनातनी संस्कार है।

**लिखियाओं ने सहेजी पुस्तकें**

जब न छापे खाने थे, न जीराक्स मशीन। एक ग्रंथ का प्रकाशन एक या दो प्रतियाँ ही होती थीं। कितना कठिन था, पुस्तक को प्राप्त करना, फिर पढना। आज जमाना ई-बुक का है। हम आराम से बैठकर या लेटकर मोबाइल अथवा कम्प्यूटर पर बड़े आराम से पुस्तकें पढ लेते हैं। तब पुस्तक पढने का नियम था कि सीधे बैठकर पढना है, पोथी चौकी पर होगी। कारण भी था, आरम्भ में पोथियाँ खुले पत्रकों के रूप में ही थीं। फिर जब यत्नपूर्वक कोई चीज प्राप्त हो तो श्रद्धा कुदरती होती है। आज प्रकाशन तब की अपेक्षा बहुत सहज प्रक्रिया है। पोथियों की सहज सुलभता बनाये रखने में लिखियाओं का बहुत बड़ा योगदान है। ब्रज के परिप्रेक्ष्य में समझें तो सेवा भाव से जुटे इन साधकों ने श्रद्धा के आधारतल पर पीढी-दर-पीढी हमारी ज्ञान परम्परा को अक्षुण्ण बनाये रखा। इनकी साहित्य साधना का सुफल तीर्थ यात्रियों के माध्यम से एक जमाने में पूरे भारत में प्रसारित हुआ। 18वीं सदी में दिल्ली का शाही वैभव छोड़ वृन्दावन की लता-कुञ्जों का पथिक बनने वाले २ाजस्थान की किशनगढ रियासत के महाराज सांवतसिंह (नागरीदास) वन-वृन्दावन में इन लिखियाओं की इस अनूठी साधना को देख काफी प्रभावित हुए। उन्होंने ब्रजभाषा मे सृजित स्वरचना 'वन जन प्रशंसा' में इन लिखियाओं का सुन्दर वर्णन किया है।

**जीव गोस्वामी जी का 'पुस्तक ठौर'**

ज्ञान के प्रति आचार्य चरण की दूरदर्शिता उल्लेखनीय है। ठा. श्री राधादामोदरलाल जू महाराज के सेवा-सानिध्य में आचार्य जीव गोस्वामी ने जिस भक्ति-ज्ञान का आजीवन सृजन और लेखन किया वह इनके जीवन का अमूल्य धन था। यह आचार्य-प्रवर की दूरदर्शिता का ही सदपरिणाम था कि उन्होने 16वीं सदी के दौरान पुस्तकालय के रुप में जनहितार्थ जिस पुस्तक ठौर को स्थापित किया, वह काफी बाद तक व्यवस्थित रूप से निर्बाध चलती रही। दूर-दराज से आने वाले भक्त एंव संस्कृति प्रेमी विज्ञजनों के साथ ही स्थानीय अन्यान्य वैष्णव सम्प्रदायों के साधक यहाँ रखी विविध संदर्भों की पोथियों के द्वारा ज्ञान लाभ लेते रहे। वि.स.1654 (सन् 1597 ई.) में इस ग्रंथागार का सूचीपत्र (कैटलाग) आचार्य-प्रवर के निर्देशन मे तैयार हुआ। 16वी सदी का यह अल्प प्रसारित ग्रंथागार पुस्तकालय विज्ञान और पुस्तकों का इतिहास अपनी तरह से कहता है। पाण्डुलिपियों के विषयों का वर्गीकरण करने के साथ ही पोथीखाने में आने वाले अध्येताओं को ग्रंथों की सुलभता, पुस्तक ठौर का प्रभार संभालने वाले व्यक्ति की योग्यता एंव प्रभारी के वयोवृद्ध होने पर इसके लिखित हस्तांतरण जैसे अभिलेख भारत में ग्रंथागार-प्रबन्धन की पारम्परिक दृष्टि को बताने वाले हैं।

इस 'पुस्तक ठौर' पर केन्द्रित शोधपरक ग्रंथ का प्रकाशन हाल ही में वृन्दावन शोध संस्थान के द्वारा किया गया है। पुस्तकों के जगत में ग्रंथ से लेकर श्रीविग्रह तक का भाव सनातनी परम्परा में ज्ञान के प्रति श्रद्धा के भाव को दर्शाता है। अगर पुस्तकों के प्रति आत्मीय संस्कारों की बात करें तो पूर्व में संभवतः पोथियों के प्रति श्रद्धा के संस्कार इसलिये भी प्रबल रहे कि मुद्रण तकनीकी के विकास से पूर्व पुस्तकों की सुलभता आज की तरह इतनी आसान न थी। यहाँ हस्तलिखित ग्रंथों के युग में जाकर पुस्तकों के विषय में श्रद्धा से जुड़े संदर्भों को तलाशने का आशय वर्तमान में इनके प्रति असम्मान को रेखांकित करना कदापि नहीं, तथापि कुछ बातें तो खास थीं— हस्तलिखित ग्रंथों वाले उस युग में, जो हमें पुस्तकों के संरक्षण का वह पारम्परिक संस्कार देती हैं जो आज भी हमारे लिये उतना ही प्रासंगिक है जितना तब था। यद्यपि पुस्तक की सुरक्षा-संरक्षा से संबन्धित ये विचार उस समय फलित हुए जब किसी पुस्तक को स्व-संग्रह तक लाना कठिन काम हुआ करता था। एक ग्रंथ का प्रकाशन प्राय: एक या दो पुस्तकें हीं हुआ करती थीं। अगर हम पुस्तकों के विकास क्रम को इस परिप्रेक्ष्य में समझें तो आज ई-बुक के जमाने में प्रकाशन की प्रविधियाँ भी बहुत विकसित हैं। किसी भी ग्रंथ की हजारों प्रतियाँ सहजता से कुछ ही समय में मुद्रित हो जाती हैं। वास्तव में उस दौरान कागज की सहज अनुपलब्धता, नेजे या सरकण्डे की कलम को पुनः -पुनः स्याही में डुबोते हुए आँखों को स्थिर कर सतत लेखन करने से जहाँ लेखकों को नेत्र विकार होता था, वहीं लगातार बैठक से पाचन तंत्र बिगड़ता था तथा कमर एंव गर्दन भी स्वाभाविक रुप से रोगग्रस्त हो जाते थे। फिर भी कष्टों को सहकर आत्मीय भाव से तैयार की गई ऐसी पुस्तकों के लिये ये विज्ञजन सजग और सक्रिय थे।

**कठिन थी ग्रंथ लेखन की डगर**

ग्रंथों के प्रति अपनी इस भावना को उन्होंने बाकायदा पोथियों में अंकित भी किया ताकि सनद रहे पाठकों को कि कष्टपूर्वक लिखे गये इन ग्रंथों को कैसे सहेजना है? पोथियों के समापन पर लिखे निम्नांकित विवरण इस भाव को दर्शाते हैं—

कष्टेन लिखितं ग्रंथ, पुत्रवत् परिपालयेत्।

(अर्थात् मैंने इस ग्रंथ को कष्टपूर्वक तैयार किया है, पाठक इसकी रक्षा पुत्रवत करें)

भग्नदृष्टि कटि-ग्रीवं बद्घदृष्टि रद्योमुरवं।

कष्टेन लिखितं ग्रंथ यत्नेन परिपालयेत।।

(अर्थात् मेरी पीठ, कटि और ग्रीवा टूट गई हैं। नीचे देखते-देखते मेरी दृष्टि स्तब्ध हुई है। अतः कष्टपूर्वक लिखे गये इस ग्रंथ की यत्नपूर्वक रक्षा की जाय)

वास्तव में ग्रंथों के प्रति संरक्षण का पहला पाठ भी हमें इन्हीं विज्ञजनों ने उस दौरान पढ़ाया जब ये ग्रंथ मूर्त रुप ले रहे थे। उस दौरान भी यह इस बात के लिये सजग थे कि पुस्तक दीर्घायु हो—

उत्कानिल चौरेभ्यौ मूषकेभ्यौ हुताशनात।

कष्टेन लिखितं ग्रंथ: यत्नेन परिपालयेत्।।

(मेरे द्वारा कष्टपूर्वक लिखे गये इस ग्रंथ को अग्नि, चोर तथा चूहों से बचाकर इसे यत्नपूर्वक सहेजा जाय)

**पोथियों के विस्तार में मंदिर संस्कृति**

पोथियों के प्रति संरक्षण की एक अभिनव दृष्टि ब्रज की विभिन्न वैष्णव सम्प्रदायो के अन्तर्गत भी पल्लवित होती ऱही, जिसमें ग्रंथों को वाणी जी कहकर सम्बोधित किया गया। राधाबल्लभ सम्प्रदाय के सेवक जी ने उदघोष किया— "नाम वाणी निकट, स्यामा-स्याम प्रकट" अर्थात् वाणियों के रूप में स्यामा-स्याम के श्रीविग्रह का दर्शन। वास्तव में सेवक जी की इस दृष्टि का मुखरित रूप ही तो है राधाबल्लभ सम्प्रदाय में परिमाणगत पाण्डुलिपियों की श्रृंखला। तभी तो यहाँ 18वीं सदी में सवा लाख ब्रजभाषा पदों के रचनाकार चाचा हित वृन्दावन दास जी स्व रचना में यह कहते दिखते हैं—

लिखत लिखत आँखैं थकीं, स्वेत भये सिर बार।

तऊ न रीझे तनक हूँ, नटवर नंद कुमार।।

16 वीं सदी में वृन्दावन को भक्ति-ज्ञान का केन्द्र बनाये रखने में जीव गोस्वामी जी जैसे साधकों का उल्लेखनीय योगदान रहा। इनके द्वारा जन कल्याणार्थ तैयार किये गये इस धरातल का विस्तार व्यापक था। उत्तर भारत ही नहीं, बंगाल और उड़ीसा तक प्रसारित होने वाले भक्ति-ज्ञान के सृजन और मुद्रण तकनीकी से पूर्व पाण्डुलिपियों के तैयार किये जाने का केन्द्र वृन्दावन स्थित जीव गोस्वामी जी की कुञ्ज रही।

**16वीं सदी का विश्वविद्यालय**— **राधादामोदर मंदिर**

वृन्दावन के सप्तदेवालयों में एक राधादामोदर मंदिर आध्यात्म जगत में श्रद्धा का केन्द्र होने के साथ ही भक्ति-ज्ञान के संरक्षण और शोध गतिविधियो का प्राचीन केन्द्र रहा है। वैष्णव आचार्यो के द्वारा ग्रंथों का सृजन हो या मुद्रण तकनीकी से पूर्व उस युग में पाण्डुलिपियों के विस्तार एंव प्रचार-प्रसार हेतु उनकी प्रतिलिपियाँ तैयार करने जैसे कार्य, सभी यहॉ पीढ़ी-दर-पीढ़ी होते रहे।